U-I-294/02
Natisni
Opravilna št.:
U-I-294/02
Datum odločitve:
4. 12. 2003
ECLI:
ECLI:SI:USRS:2003:U.I.294.02
Akt:
Odlok o spremembah in dopolnitvah prostorskih sestavin dolgoročnega in srednjeročnega plana Občine Dobrepolje za obdobje 1986 - 2000, dopolnjen 1996 (Uradni list RS, št. 11/98)
Izrek:
Pobuda za začetek postopka za oceno ustavnosti in zakonitosti Odloka o spremembah in dopolnitvah prostorskih sestavin dolgoročnega in srednjeročnega plana Občine Dobrepolje za obdobje 1986 - 2000, dopolnjen 1996 (Uradni list RS, št. 11/98), se zavrže.
Evidenčni stavek:
Ustavno sodišče zavrže pobudo, če pobudnik ne izkaže pravnega interesa.
Geslo:
1.4.9.2 - Ustavno sodstvo - Postopek - Stranke - Interes.

1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.

1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Anton Kastelic, Dobrepolje
Datum vloge:
2. 8. 2002
Vrsta odločitve:
sklep
Vrsta rešitve:
zavrženje
Dokument:
US22878
Dokument v PDF obliki:
U-I-294-02.pdf
115 KB
Prenesite datoteko
U-I-294/02-6
4. 12. 2003
SKLEP
Ustavno sodišče je v postopku za preizkus pobude Antona Kastelica iz Dobrepolja na seji dne 4. decembra 2003
sklenilo:
Pobuda za začetek postopka za oceno ustavnosti in zakonitosti Odloka o spremembah in dopolnitvah prostorskih sestavin dolgoročnega in srednjeročnega plana Občine Dobrepolje za obdobje 1986 - 2000, dopolnjen 1996 (Uradni list RS, št. 11/98), se zavrže.
Obrazložitev
1. Pobudnik izpodbija Odlok o spremembah in dopolnitvah prostorskih sestavin dolgoročnega in srednjeročnega plana Občine Dobrepolje za obdobje 1986 - 2000, dopolnjen 1996 (v nadaljevanju Odlok). Navaja, da kartografska priloga izpodbijanega akta določa napačno mejo med njegovo parcelo št. 606/1 k.o. Zdenska vas in parcelo št. 184 k.o. Zdenska vas, kar je v neskladju s 33. členom Ustave. Pravilna meja med parcelama naj bi izhajala iz katastrskega načrta, ki ga prilaga.
2. Po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno predlaga pobudnik, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji neposreden in konkreten. Morebitna ugoditev predlogu pobudnika pa mora privesti do izboljšanja njegovega pravnega položaja.
3. Odlok kot prostorski plan načrtuje območja stavbnih zemljišč, na katerih se bodo gradila, širila ali prenavljala naselja oziroma se bo izvajala druga gradnja, zato njegove grafične priloge služijo prikazu razmejitve teh območij. Pripravljen je na podlagi Navodila o vsebini in metodologiji izdelave strokovnih podlag in prostorskih sestavin planskih aktov občin (Uradni list SRS, št. 20/85), ki se po 190. členu Zakona o urejanju prostora (Uradni list RS, št. 110/02 - ZUreP-1) še uporablja. Citirano navodilo v četrtem odstavku 9. člena sicer določa, da se prostorske sestavine planskih aktov v skladu z njihovimi značilnostmi prikažejo pisno, numerično in grafično s tako natančnostjo, da so odločitve glede na raven planskega akta jasne, čitljive in nedvoumne. Vendar to ne pomeni, da je določitev natančnih mej med parcelami predmet Odloka, zato ta ne more posegati v lastninsko pravico pobudnika. Ustavno sodišče je zato zaradi pomanjkanja pravnega interesa njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić